दलहरुबीच छलफल हुँदैछ, सदन नियमित हुन्छ : प्रधानमन्त्री दाहाल
प्रधानमन्त्री पुष्पकमल दाहालले पछिल्लो राजनीतिक गतिरोध अन्त्य भई सदन नियमित सञ्चालन हुने विश्वास व्यक्त गरेका छन् । 
चितवन — प्रधानमन्त्री पुष्पकमल दाहालले पछिल्लो राजनीतिक गतिरोध अन्त्य भई सदन नियमित सञ्चालन हुने विश्वास व्यक्त गरेका छन् । पूर्वी चितवनका अगुवा कार्यकर्तासँग सोमबार भएको भेटमा प्रधानमन्त्री दाहालले राजनीतिक दलहरूबीच अनौपचारिक एवं औपचारिकरूपमा छलफल भइरहेकाले छिट्टै निष्कर्षमा पुगिने बताए । 'सदनको गतिरोध अन्त्य भइसकेको छैन,' उनले भने, 'आज यसबारे हामी टुंगोमा पुग्नुपर्नेछ, दलहरूबीच सघन छलफल हुन्छ ।' सरकारको समीकरणका विषयमा विभिन्न तवरले हुने गरेको टीका टिप्पणीप्रति सङ्केत गर्दै प्रधानमन्त्री दाहालले भने, 'सरकारको स्थिरतामा कुनै समस्या छैन । अहिलेको समीकरण पूरै कार्यकाल जान्छ । सहमतिअनुसार मिलेर अघि बढ्छौँ ।'नीति कार्यक्रम र बजेटका बीचमा सन्तुलन कायम गरी जनताका आकांक्षालाई सम्बोधन गरिने प्रधानमन्त्री दाहालको भनाइ छ । 'आगामी आर्थिक वर्षको नीति तथा कार्यक्रम र बजेटबीच सन्तुलन कायम गरिनेछ,' उनले भने, 'कृषिलाई आधार र नवप्रवर्तनलाई केन्द्रित गरेर ‘पपुलिष्ट’ होइन ‘पपुलर’ बजेट बन्छ ।'सरकारले उत्पीडित, गरिब, बिपन्न, विकट क्षेत्रलाई प्राथमिकतामा राखेर बजेट ल्याउने तयारी गरिरहेको उल्लेख गर्दै उनले कृषिमा आधारित उद्योगको प्रवर्द्धनमा जोड दिइने बताए । भ्रष्टाचार नियन्त्रणमा सरकारले अभूतपूर्व काम गरेको भन्दै प्रधानमन्त्री दाहालले ललिता निवासको १४३ रोपनी जग्गा सरकारको नाममा फिर्ता ल्याइएको जानकारी गराएका थिए । 